বদর আউলিয়া

বদর আউলিয়া বা বদর শাহ ছিলেন চট্টগ্রামের একজন পীর। ধারণা করা হয় তার সময়কাল ১৪শ শতক। কথিত আছে তার জ্বালানো চাটির আলোয় চট্টগ্রাম ভূত-প্রেত মুক্ত হয় বলে চট্টগ্রামের পুর্বতন নাম হয় চাটিগাঁ। চাটি বা চেরাগের নাম নিয়ে চট্টগ্রাম শহরে চেরাগী পাহাড় নামের একটি পাহাড় এখনো বিদ্যমান আছে।দৈনিক ইত্তেফাকের আর্কাইভে তাকে চট্টগ্রামের বারো আউলিয়ার অন্যতম বিবেচনা করা হয়। এছাড়াও তাকে পাঁচপীরের অন্যতম বিবেচনা করা হয়। প্রচলিত জনশ্রুতি থেকে জানা যায় , পীর বদর যখন চট্টগ্রামে আস্তানা গড়েন তখন চট্টগ্রামে জিন-পরীদের বাসস্থান ছিল।তাদের অত্যাচারে মানুষের জীবন যাপন দুরূহ হয়ে উঠেছিল। এমনি সময়ে একদিন পীর বদর সমুদ্রপথে চট্টগ্রাম অবতরণ করেন। তিনি চট্টগ্রামবাসীদেরকে জিন -পরীদের দৌরাত্ম্য  থেকে মুক্তি দেন।এ কিংবদন্তির পেছনে যেটুকু সত্য নিহিত রয়েছে তা হচ্ছে এই যে,চট্টগ্রাম তৎকালে মগ-দস্যুদের  কেন্দ্রস্থল ছিল এবং বাংলার প্রথম স্বাধীন সুলতান  মোবারক শাহের আমলে (১৩৩৮-১৩৫০ খৃ.)তার সেনাপতি কদল খান গাজীর সহায়তায় শাহ বদরুদ্দীন  আল্লামা ওরফে বদর পীর ও তাঁর  সহচরগণ মগদেরকে পরাজিত ও বিতাড়িত করে চট্টগ্রামে মুসলিম শাসনের সূচনা করেন ।

অন্য নাম
মায়ানমারের টেনাসেরিমের জনগণ তাকে মাদরা বলে ডাকত। আকিয়াবের অধিবাসীদের কাছে তিনি বুদ্ধ আউলিয়া বা বুদ্ধ সাহেব হিসেবে পরিচিত। চট্টগ্রামের অধিবাসীরা তাকে বিভিন্ন নামে ডাকে যেমন, বদর আলম, বদর আউলিয়া, বদর পীর বা পীর বদর ও বদর শাহ। মধ্যযুগীয় বাংলা সাহিত্যে তার নাম ‘শাহ বদর আলম’ হিসেবে পাওয়া যায়।বাংলাপিডিয়ায় বদর আউলিয়া

মাজার

চট্টগ্রাম শহরের আন্দরকিলায় বক্সিরহাটের নিকটবর্তী বদরপট্টি বা বদরপাতি নামক স্থানে বদর আউলিয়ার মাজার অবস্থিত। প্রাচীরবেষ্টিত মাজার কমপ্লেক্সটির পূর্ব দিকে রয়েছে একটি প্রবেশপথ, সমাধিসৌধ ও একটি পাকা কুয়া। চতুর্ভুজাকার সমাধিসৌধটি অত্যন্ত পুরু ও শক্ত প্রাচীর দিয়ে নির্মিত হয়েছে। উপরে ছাদটি সামান্য ঢালু এবং একটি বড় গম্বুজ দ্বারা আচ্ছাদিত। মাজারের পশ্চিম ফাসাদে বেলেপাথরের একটি শিলালিপি রয়েছে। এছাড়া কয়েক খণ্ডে বিভক্ত একটি পাথর কাচের বাক্সে রক্ষিত রয়েছে। জনশ্রুতি অনুযায়ী এই পাথরে চেপে তিনি উপকূলে উপস্থিত হয়েছিলেন। 
ঐতিহাসিকদের ধারণা বদর আউলিয়ার মাজার চট্টগ্রামের প্রাচীনতম ইমারত। মোগল ঐতিহাসিক শিহাব-উদ-দিন তালিশের (আনুমানিক ১৬৬৬ খ্রিষ্টাব্দ) বিবরণে বদর আউলিয়ার মাজারের উল্লেখ আছে। চট্টগ্রামের প্রাচীন ইমারত - প্রথম আলো

 তথ্যসূত্র 

 বহিঃসংযোগ 
 বাংলাপিডিয়া 

বিষয়শ্রেণী:চট্টগ্রাম জেলার সুফি সাধক
বিষয়শ্রেণী:ইসলাম ধর্মীয় ব্যক্তিত্ব
বিষয়শ্রেণী:ধর্মীয় নেতা
বিষয়শ্রেণী:চট্টগ্রাম জেলার ইসলামি ব্যক্তিত্ব